
אתי בן שמחון

היתר לפרסום נתונים בהתאם לסעיף 18(ב)(3) בפקודת הסטטיסטיקה 
(נוסח חדש), התשל"ב-1972
היו"ר כרמל שאמה:
בוקר טוב,  על סדר היום: היתר לפרסום נתונים בהתאם לסעיף 18(ב)(3) בפקודת הסטטיסטיקה (נוסח חדש), התשל"ב-1972. 

שלמה יצחקי:

ההצעה נוגעת לפרסום מאזן האנרגיה במדינת ישראל. עד להפרטת בתי הזיקוק לא הייתה בעיה ומאזן האנרגיה של מדינת ישראל פורסם בגלל שהיו שם חברות ממשלתיות ולא חלה עליהן פקודת הסטטיסטיקה. מאז שהוחלה ההפרטה, קיימת בעיה שאם אנחנו מפרסמים את המאזן של האנרגיה במדינת ישראל, אז כל חברה יודעת מה היא מייצרת, ולכן היא יכולה לגזור את השימוש של החברה האחרת. כדאי להדגיש, מאזן האנרגיה הוא איננו מאזן של מחירים, או של זרמי כספים, אלא רק של כמויות. הוא מיועד לאפשר דיוק בנתונים על תצרוכת האנרגיה, חיזוי האנרגיה ומה שחשוב לעולם איכות הסביבה והשפעה של פליטות גזים.


הבקשה שלנו הייתה לאפשר פרסום של מאזן האנרגיה על פי הכללים הבינלאומיים שישראל מחוייבת כלפיהם. כלומר, לגבי הגופים שישראל מחויבת כלפיהם זה האו"ם, זה ה-IEA שזה המוסד העוסק באנרגיה מטעם ה-OECD  והשגנו את ההסכמות של כל המשרדים הנוגעים בדבר. למשל, רשות ההגבלים העסקיים ביקשה שנסטה קצת מהנוהג המקובל במדינות העולם ולא נפרסם את הנתונים בעידכון מיידי, אלא בפיגור של שנה עד שנה וחצי. הסכמנו לכך, ההליך הוא באישור ועדת הכלכלה של הכנסת, ובאישורו של ראש הממשלה במידה ויאפשרו לנו אנחנו נפרסם את נתוני מאזן האנרגיה כמו שהיה עד 2006 ונעמוד בהסכמים הבינלאומיים של מדינת ישראל.

אני לא רוצה להדגיש שמצבנו בעולם הוא לא טוב מבחינה בינלאומית ורצוי לא להגדיל את החיכוכים. 

בריאן ניגן:

ההיתר המוצע הוא מאוד ספציפי בהתאם לתיקון פקודת הסטטיסטיקה. יש לנו גירסה שהיא האחרונה שהיא שונה מזו שפורסמה באתר, ואני מקריא את ההיתר לפי מה שסוכם לאחרונה עם משרד ראש הממשלה מר איתי עצמון מהוועדה וגם הגורם המאשר במשרד המשפטים. 

היתר לפרסום נתונים – לפי פקודת הסטטיסטיקה (נוסח חדש), התשל"ב-1972


בתוקף סמכותי לפי סעיף 18(ב)(3) לפקודת הסטטיסטיקה (נוסח חדש), התשל"ב-1972, לאחר התייעצות עם הסטטיסטיקן הממשלתי, עם המועצה הציבורית לסטטיסטיקה, עם הממונה על הגבלים עסקיים, ועם שר התשתיות הלאומיות, ולאחר שניתנה לפז בית זיקוק אשדוד בע"מ ובית זיקוק לנפט בע"מ הזדמנות להביע את עמדתן, ולאחר שמצאתי שהדבר חיוני לאינטרס הציבורי, ובאישור ועדת הכלכלה של הכנסת, אני מתיר לאמור:


1. אני מתיר ללשכה המרכזית לסטטיסטיקה לפרסם נתונים כמותיים לגבי החומרים או המוצרים או המוצרים בטור א' לתוספת והפעילות לגביהם בטור ב' לתוספת, המתייחסים לפעילות התאגידים פז בית זיקוק אשדוד בע"מ ובתי זיקוק לנפט בע"מ, בכפוף לתנאים המפורטים בסעיף 2.פרסום כאמור יהיה לפי כללי הדיווח של ארגון International Energy Agency .

2. (א) פרסום הנתונים לפי סעיף 1 מותר רק כעבור שנה מתום השנה האזרחית שבה נתקיימה הפעילות נושא הנתונים. 


על אף האמור בסעיף קטן (א) הלשכה המרכזית לסטטיסטיקה תהיה רשאית למסור את הנתונים לפי סעיף 1 לארגון International Energy Agency . של ה-OECD  לקראת סוף השנה האזרחית שלאחר השנה האזרחית שבה נתקיימה הפעילות נושא הנתונים, בהתאם לכללי הדיווח של הארגון ולצורך פרסום הנתונים במועד הקבוע בסעיף קטן (ב).


    (ג) פרסום הנתונים מותר גם לגבי פעילות שקדמה למועד פרסום היתר זה.


תוספת (סעיף 1)


טור א' – חומרים ומוצרים

1. נפט גולמי וחומר זינה לזיקוק

2. תזקיקי נפט לפי מוצרים.
טור ב' – פעילות

יבוא והעברות לזיקוק

יבוא, זיקוק, יצוא וצריכה עצמית

היו"ר כרמל שאמה:


יש הערות חדשות? תודה. ההיתר אושר.


תודה לכולם. הישיבה נעולה. 
(הישיבה ננעלה בשעה 10:40)
